Imtella' Lulju 9, 2021 Nhar il-Ħadd li ġej it-telespettaturi se jkollhom għażla bejn li jsegwu l-finali tal-UEFA Euro 2020 b'kummentarju bl-Ingliż jew bit-Taljan. Iċ-Chairman Eżekuttiv tal-PBS Dr Mark Sammut ħabbar li l-finali se tkun qed tixxandar kemm fuq TVM b'kummentarju Taljan u wkoll fuq TVM2 b'kummentarju Ingliż. Id-deċiżjoni ttieħdet wara domanda li kellu l-Public Broadcasting Services Limited biex ixandar il-finali biż-żewġ lingwi tat-timijiet nazzjonali finalisti f'dan it-tornew prestiġġjuż tal-futbol Ewropew. "Li se jilagħbu t-Taljani u l-Ingliżi hija xi ħaġa unika. Sa fejn naf jiena qatt ma ġrat. Aħna l-istazzjon tal-poplu u nisimgħu lill-poplu u hemm nies li jippreferu l-partita bit-Taljan. Se nġibu kummentatur Taljan, li huwa l-kummentatur uffiċċjali tal-Juventus", sostna Dr Sammut. Il-Manager tat-Taqsima Sport tal-PBS Peter Cossai qal li fl-aħħar jiem saru kuntatti biex jinġieb Malta Enrico Zambruno, li huwa ġurnalist sportiv Taljan sabiex ikun jista' jagħmel il-kummentarju tal-finali mill-istudjos ta' TVM. Miegħu se jkollu kowċ Taljan li se jkun qed jagħmel il-kummenti tekniċi tal-partita. "Għall-ewwel darba fl-istorja ta' TVMsport, minbarra l-kummentarju bl-Ingliż, se jkollna kummentarju dirett bit-Taljan. Għamilna kuntatt mal-kummentatur famuż ta' Juventus Channel fuq Sky Sport Enrico Zambruno li aċċetta t-talba tagħna", sostna Cossai. It-trażmissjoni tal-finali se ssir nhar il-Ħadd fuq TVM b'kummentarju bit-Taljan u fuq TVM2 b'kummentarju bl-Ingliż fid-9 p.m.